DEĊIŻJONI TAL-KUMMISSJONI
tas-17 ta’ Diċembru 2009
li temenda d-Deċizjoni 2006/133/KE li teħtieġ li l-Istati Membri temporanjament jieħdu miżuri kontra t-tixrid tal-Bursaphelenchus xylophilus (Steiner et Buhrer) Nickle et al. (in-nematodu tal-pini) f’dak li jirrigwardja żoni fil-Portugall, apparti minn dawk li fihom huwa magħruf li ma teżistix
(notifikata bid-dokument numru C(2009) 10046)
(2009/993/UE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 2000/29/KE tat-8 ta’ Mejju 2000 dwar il-miżuri protettivi kontra l-introduzzjoni ġewwa l-Komunità ta’ organiżmi ta’ ħsara għall-pjanti jew għall-prodotti tal-pjanti u kontra t-tixrid tagħhom ġewwa l-Komunità (1), u b’mod partikolari r-raba’ sentenza tal-Artikolu 16(3) tagħha,
Billi:
(1)
B’konformità mad-Deċiżjoni tal-Kummissjoni 2006/133/KE (2), il-Portugall qiegħed jimplimenta pjan ta’ eradikazzjoni kontra t-tixrid tan-nematodu tal-pini (PWN). Dik id-Deċiżjoni tipprevedi li l-materjal tal-imballaġġ tal-injam inkluż fl-għamla ta’ kaxxi, magħmul minn injam eħxen minn 6 mm, ma għandux jitħalla joħroġ miż-żona stabbilita.
(2)
Madankollu, tista’ tingħata eċċezzjoni minn din il-projbizzjoni bil-kundizzjoni li l-injam ikun trattat u mmarkat minn impjant awtorizzat tal-ipproċessar skont il-miżuri tal-Istandard Internazzjonali għal miżuri Fitosanitarji tal-FAO Nru 15 dwar Linji gwida għar-regolamentazzjoni tal-materjal tal-imballaġġ tal-injam fil-kumerċ internazzjonali.
(3)
Fil-Portugall, ċerti kumpaniji jipproduċu kaxxi tal-inbid minn injam ittrattat skont dawk id-dispożizzjonijiet u akkumpanjati minn passaport tal-pjanti. Minkejja dan, wara l-proċess tal-produzzjoni, ma jkun hemm preżenti l-ebda marka li tixhed li dan it-trattament twettaq. Għalhekk kaxxi tal-inbid bħal dawn ma jaqgħux fl-ambitu ta’ dik l-eċċezzjoni.
(4)
Biex kaxxi tal-inbid bħal dawn jingħataw permess li jagħmlu parti mill-eċċezzjoni jeħtieġ li jiġi previst li l-kumpaniji li jipproduċu dawn il-kaxxi jkunu jistgħu jiġu awtorizzati biex jimmarkawhom, bil-kundizzjoni li jkunu sorveljati biex jiżguraw li jkunu konformi mad-dispożizzjonijiet applikabbli. Il-Portugall informa lill-Kummissjoni li huwa biħsiebu jawtorizza u jissorvelja dawn il-kumpaniji.
(5)
Il-miżuri stipulati f’din id-Deċiżjoni huma skont l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Fil-punt 1 tal-Anness mad-Deċiżjoni 2006/133/KE, il-paragrafu li jmiss jiddaħħal wara t-tieni paragrafu.
“Il-korp uffiċjali responsabbli jista’ jawtorizza l-produtturi biex jimmarkaw, skont l-Anness II tal-Istandard Internazzjonali għal miżuri Fitosanitarji tal-FAO Nru 15, kaxxi tal-inbid li jipproduċu mill-injam ittrattat minn impjant tal-ipproċessar awtorizzat skont dak l-Istandard u li jkunu akkumpanjati mill-passaport tal-pjanti msemmi fil-punt (a). Għandhom jitwettqu spezzjonijiet uffiċjali tal-produtturi tal-kaxxi tal-inbid fuq bażi ssuktata biex jiġi żgurat li njam trattat bħal dan biss akkumpanjat mill-passaport tal-pjanti msemmi fil-punt (a) jintuża għall-produzzjoni tal-kaxxi tal-inbid u li l-injam jista’ jiġi rintraċċat għall-impjant tal-ipproċessar awtorizzat.”
Artikolu 2
Din id-Deċiżjoni għandha tapplika mill-1 ta’ Jannar 2010.
Artikolu 3
Din id-Deċiżjoni hija indirizzata lill-Istati Membri.
Magħmul fi Brussell, is-17 ta’ Diċembru 2009.